ഒണ്ടേന് പണിയന് സത്യാഗ്രഹം ആരംഭിച്ചു സുല്ത്താന് ബത്തേരി: പട്ടയം ലഭിച്ച് 10 വര്ഷം കഴിഞ്ഞിട്ടും അതില് പറയുന്ന ഭൂമി കിട്ടാത്തതിനെതിരെ ഭൂസമര സമിതി നേതാവ് ഒണ്ടേന് പണിയന് ബത്തേരി മിനി സിവില് സ്റ്റേഷനു മുന്നില് സത്യാഗ്രഹം ആരംഭിച്ചു. 2011 സപ്തംബര് 15ന് സംസ്ഥാന സര്ക്കാറിന്റെ നിര്ദ്ദേശപ്രകാരം ഡി.എഫ്.ഒ യും കലക്ടറും ഉള്പ്പെടെ നാല് ഉദ്യോഗസ്ഥര് ഒപ്പുവച്ച് ഉടമസ്ഥത ഉണ്ടെന്ന് പറഞ്ഞ് സര്വ്വേ നമ്ബര് 111 ആയി കോട്ടപ്പടി വില്ലേജില് ഒരേക്കര് ഭൂമി ഒണ്ടന് പണിയന് കൊടുത്തതാണ്. ഭൂമി നല്കാത്തത് ഭരണകൂട വഞ്ചനയുടെ ഉദാഹരണമാണെന്ന് സമരം ഉദ്ഘാടനം ചെയ്ത പി.കൃഷ്ണമ്മാള് പറഞ്ഞു. കൊട്ടിഘോഷിച്ചുകൊണ്ട് 722 പേര്ക്ക് ഒരു പട്ടയമെന്ന പേരില് കൊടുത്ത കടലാസില് ഉദ്യോഗസ്ഥരുടെ ഒപ്പും സീലുമുണ്ടെങ്കിലും കൃത്യമായ സ്കെച്ചില്ലാത്തതിനാല് ഈ ഭൂമിയൊക്കെയും ഗുണഭോക്താവിന് ലഭ്യമാകരുത് എന്ന ഗൂഢോദ്ദേശ്യം തന്നെയാണ് ഇതിന് പിന്നിലെന്ന് അവര് പറഞ്ഞു. ഉണ്ണിക്കൃഷ്ണന് ചീരാല് അദ്ധ്യക്ഷനായിരുന്നു. പശ്ചിമഘട്ട സംരക്ഷണ സമിതി പ്രസിഡന്റ് വര്ഗ്ഗീസ് വട്ടേക്കാട്ടില്, കെ.കെ.സുരേന്ദ്രന്, എ.ഐ.കെ.കെ.എസ് സംസ്ഥാന കമ്മിറ്റി അംഗം സുനില് വര്ക്കല, ഭൂസമരസമിതി സംസ്ഥാന കണ്വീനര് എം.പി.കുഞ്ഞിക്കണാരന്, സി.പി.ഐ.എം.എല് റെഡ്ഫ്ളാഗ് ജില്ലാ സെക്രട്ടറി പി.ടി.പ്രേമാനന്ദ്, റെഡ്ഫ്ളാഗ് മാനന്തവാടി ഏരിയ സെക്രട്ടറി കെ.ആര്.അശോകന്, സി.ജെ.ജോണ്സണ് പുല്പ്പള്ളി ഭൂസമരസമിതി, ആദിവാസി ഭാരത് മഹാസഭ ജില്ലാ സെക്രട്ടറി എ.കെ.രാജന് അരിയക്കോട്, തുടങ്ങിയവര് സംസാരിച്ചു. കെ.വി.പ്രകാശ് സ്വാഗതവും ഒണ്ടന് പണിയന് നന്ദിയും പറഞ്ഞു.